text:
Sverri Egholm
30.03.2015 - 18:19
Mentan > Tónleikur > Tónleikakappingar
X Factor hevur framvegis nógvar hyggjarar. Tað varð staðfest longu eftir fyrstu sendingarnar í ársins X Factor.
Dr.dk boðar í dag frá, at X Factor setur met í hyggjaratølum og í vitjunartølum á X Factor heimasíðuni á netinum.
Heimasíðan skrivar, at tá Jógvan, Emilie Esther og Ivarson, Bang og Neumann sungu í fyrsta umfari, vóru tað heili 1.634.000 fólk, sum fylgdu við.
Í seinna partinum, eftir stóru tíðindasendingina "TV Avisen" hjá DR1, vóru tað heili 1,87 milliónir sum fylgdu við.
Hetta er met í mun til í hvør, tá 1.682.000 fylgdu við í fyrsta umfari og 1.845.000 fylgdu við í seinna umfari, tá alt skuldi avgerast.
Umframt methøg hyggjaratøl hevði X Factor eisini methøg vitjunartøl á almennu X Factor heimasíðuni á dr.dk. Í ár vóru tað 913.000 vitjanir í finaluvikuni. Hetta talið var 327.000 síðsta ár.
Met nógvar atkvøður
At X Factor hevði ovurstóran áhuga í ár, sást eisini aftur á atkvøðutølunum. Sum nakað nýtt var tað í ár møguligt at atkvøða við einari X Factor app umframt sms atkvøður.
Vit hava fingið næstan 800.00 atkvøður samnalagt í kvøld samanborið við 500.000 síðsta ár, segði ein vælnøgdur Jan Lagerman Lundme, leiðari á undirhaldsdeildini hjá DR fríggjakvøldið.


c: text/html

text:
Eftir at viðurskiftini millum Noreg og Kina hava verið kaldlig í nøkur ár, er sambandið nú aftur normaliserað. Hetta er ikki hent av sær sjálvum, men er eitt úrslit av tí stóra arbeiði, sum m.a. norska uttanríkisráðið hevur lagt í hetta. Tað hevur eisini viðført, at ferð nú aftur verður sett á samráðingarnar um fríhandilsavtalu millum Noreg og Kina.
Á tiltaki um handilsviðurskiftini við Kina segði norski uttanríkismálaráðharrin Børge Brende seg vóna, at avtalan í seinasta lagi kemur uppá pláss í komandi stortingsetu, men vónar at tað verður fyrr enn hetta. Hann segði, at Noreg í samráðingunum máttu gera eins og kendi norski maratonrennarin Grete Waitz: Geva alt frá byrjan, og síðani so liðandi økja ferðina.
Hann nýtti eisini seminarið sum høvi at bjóða øllum teimum fyritøkunum, sum vóru møttar upp, at luttaka á almennu vitjanini hjá norska forsætismálaráðharranum til Kina, sum verður nú í vár.
Ein komandi norsk-kinesisk fríhandilsavtala er ikki góð tíðindi hjá føroyskum fiskaútflytarum.
Frammanundan hava bæði Ísland og Chile fríhandilsavtalur við Kina, og um Noreg eisini fær fríhandil, hava nakrir av teimum størstu kappingarneytunum hjá føroyskum fiskaútflytarum fríhandil við Kina. Harvið fáa teir ein kappingarfyrimun í mun til føroyskar útflutningsvørur.
Føroyar útflyta serliga laks til Kina, men eisini pelagiska vinnan er áhugað í kinesiska marknaðinum. Føroyski laksaútflutningurin til Kina er vaksin skjótt seinastu 10 árini, og saman við Russlandi, USA og ES er Kina nú ein av teimum mest týðandi marknaðunum fyri føroyskan laks.
Kelda: nho.no

robotstxt: allowed

filter: keep


text:
Orð: Victor Danielsen
Lag: Carl Michael Bellman
1. Hevur tú strítt undir lógini bundin,
kennir tú hennara svíkjandi troyst:
Enn ert tú komin ov stutt, tað er grundin,
tí er tín sál ei úr ófriði loyst.
2. Halt tú bert á, tú skal sigra umsíðir! –
Soleiðis uggaði lógin títt kjøt;
aldri tó upp runnu ljósari tíðir,
aldri so kom hon, hin hvíla so søt.
3. Hevur tú kent tá við krossin at lenda,
stýra um brimgarðin inn, inn í havn,
eyguni burt av tær sjálvum at venda,
síggja Guds Son og hans út breidda favn?
4. Hevur hann peikað tær á sína síðu
og sína hond og sagt: Friður við tær!
Hevur tú lýtt á ta røddina blíðu:
Frælsur tú ert, tí eg lógina bar!
5. Tá kanst tú siga og siga av sonnum:
Friður er ei í, hvat menniskja kann,
frelsa hjá syndigum, doyggjandi monnum
er í Guds Soni og trúnni á hann!


text:
Uppmøting, Innlating
Uppmøting:
Allir næmingar og lærlingar hava møtiskyldu.
Frávera verður roknað út frá samlaða tímatalinum í hvørjum einstøkum skúlaári fyri næmingar á Tøknibreytini og fyri hvørt skúlaskeið fyri næmingar á Yrkisnámi.
Í útgangsstøði telur øll frávera við, m.a. sjúka, koyrifrálæra, jarðaferðir og annað forfall.
Tá næmingur hevur verið fráverandi frá undirvísingini:
- 5% verður munlig ávaring givin
- 7% verður skrivlig ávaring givin
- 9% endalig samrøða, sum er við skúlastjóran
- 10% verður næmingurin burturvístur.
Uppgávur:
Næmingar og lærlingar skulu lata inn uppgávur, verkætlanir o.a. til ásettu tíð.
Brot á hesar reglur kann viðføra, at næmingurin ikki sleppur upp til próvtøku í viðkomandi lærugrein.
Annars væntar skúlin at tann einstaki næmingurin er virkin í undirvísingini og øðrum virksemi á skúlanum.


text:
Spíska langasporl (langasporlsættin)
Caelorinchus occa (Goode & Bean, 1885)
Stødd: Spíska langasporl verður í minsta lagi 50 cm langt.
Dýpi: Benthopelagiskt millum 400 m og 2200 m.
Litur: Tað er myrkabrúnt um kroppin, dimmast undir høvdinum. Tað er svart inni í kjaftinum og í kápuholuni. Royggið er svart.
Teinar: R1 9-11; U 17-20; B 7.
Lýsing: Spíska langasporl er langur fiskur, spískur í báðum endum og tjúkkastur um uggarnar. Tað hevur tvær ryggfjaðrar, fremra er lítil og nakað høg, har annar teinur er ein slættur, liðiligur píkur. Aftara er long og lág, leys frá teirri fremru við lítlum gloppi. Uggafjaðrarnar og búkfjaðrarnar eru heldur smáar. Tað hevur ikki stert. Roðslan hevur smáar naddar. Einki nakið ella svart stað er undir búkinum. Tað hevur spískan og langan trant. Tranturin er umleið helvtina av høvuðlongdini. Høvuðlongdin er um 26% av heildarlongdini. Tað hevur hvassan kant úr trantinum, undir eygunum til inn á kápuna. Høvdið er roðslut omaná. Tað hevur lítla finnu. Kjafturin er lítil, og hann situr undir fremra parti av eyganum. Tað hevur ikki táknatindar á fremsta boga. Strikan er nakað bogað yvir uggafjøðurini.
Eyðkenni: Langi tranturin við hvøssu kantunum. Svart inni í kjaftinum, svart royggj og svarta táknaholu.
Týdningur: Tað hevur ikki vinnuligan týdning.
en: Spear snouted grenadier, no: Piggskjellet skolest
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Orð: Jógvan á Lofti (yrktur á donskum um 1750)
Týtt: Mikkjal á Ryggi
Eg eri fegin við Guðs vilja,
eg veit, hann vil mær altíð væl;
ei nøkur makt á jørð meg skilja
frá mínum himlaharra skal;
eg elski Jesus og hans boð,
í Guði fegin eri so.
Eg eri fegin við Guðs náði;
ið hvørt so mær á foldum fer,
lat gangast eftir Harrans ráði,
eg veit, tað best í royndum er;
hans milda miskunn varðar meg,
í Guði fegin eri eg.
Eg eri fegin við Guðs gleði,
í bøn og sangi ljóða skal
frá jørð mót himlaborg við megi
mín tøkk til hans, sum førir væl
mítt fótafar á trongum veg,
í Guði fegin eri eg.
Eg eri fegin sjálvt í sorgum;
við sút eg sáa kann í dag,
men heysta fróur næsta morgun;
Guð hoyrdi hvørja bøn, eg bað,
ei sømir tá at gremja seg,
í Guði fegin eri eg.
Eg eri fegin, tí mín æra
til hugmóð meg ei freistað fær,
eg veit, eg brátt herfrá skal fara
og leggjast lágt í kirkjugarð,
har heimsins rós ei hækkar meg,
í Guði fegin eri eg.
Eg eri fegin, um vanvirdur
eg millum manna liva skal;
sjálvt hann var háðaður og myrdur,
sum einans gjørdi øllum væl;
og háðar, hatar fjøldin meg,
í Guði fegin eri eg.
Eg eri fegin, tá eg fái
av Harrans miskunn dagligt breyð,
og takki Guði fyri náði
og fegin gevi út til tey,
sum trongd og armóð nívir á,
í Guði fegin eri tá.
Eg eri fegin við mín deyða;
hin stóra stundin er í nánd,
tá slokna skal mítt troytta eyga
og sálin søkja í Guðs hond,
sum einki úr kann slíta meg,
í Guði fegin eri eg.
Eg eri fegin, tá av deyðum
meg Jesus sjálvur vekja vil;
útloystur heilt av heimsins neyðum,
hans himlabúgv innboðin til,
eg hægstu sælu har skal fá,
í Guði fegin eri tá.


text:
Útróðrarbátarnir brúkiligan fiskiskap í nátt
Tað hevur verið sjaksveður í nátt, sigur Oddmar Niclasen, skipari á útróðrarbátinum Bragd. Fiskiskaðurin hevur verið lakari í nátt eisini orsakað av veðrið, vit hava avreitt góð 4000 pund, men tað er hýsan sum manglar, tí næstan alt er toskur har vit hava verið norðanfyri. Tað hevur sæð gott út fyri fiskiskapinum nú, tí eitt nú í gjár, fingu at kalla allir bátarnir 100 pund og meira upp á stampin og tá hugsi eg um bátarnar sum vóru heilt vestarlaga og eystarlaga afturat okkum, sum vóru her norðanfyri. Heystið var forferduligt, so tað er at vóna at vit nú fara at fáa nakrar góðar útróðrardagar. Fyribils, so siga veðurmenninir frá nógvum vindi fram til mánadagin, sigur Oddmar Niclasen at enda.
Kallanes avreiddi 7.300 pund á fiskamarknaðinum í dag, men tað er veiðan í tveir dagar. Í morgun avreiddi Líðhamar hálvt sætta túsund, Norðsøki hálvt fimta, Bragd gott fýra og Brandur góð fimm túsund pund.


text:
Skal Skotland gerast sjálvstøðugt land – ja / nei! Ein einfaldur spurningur við einum einføldum svari. Sjálvandi JA! – Og hóast veljarakanningar siga, at tað liggur sera javnt, so rokna fólk við at tað verður eitt ja. Nógv fólk hava broytt hugsan seinastu mánaðirnar – men tað eru tey ivandi og tey sum siga nei sum hava flutt seg, og støðugt fleiri taka undir við einum sjálvstøðugum Skotlandi. Tey sum vilja sleppa at ráða í egnum landi ivast ikki.
Í dag, 18. september, er lagnudagur, og yvir 50.000 sjálvstýrisfólk hava nú í mánaðir arbeitt fyri at sannføra sínar meðborgarar um at tað er rættast at skotar sjálvir velja hvønn politikk teirra land skal stýrast – og ikki stjórnin í London.
Ein søguligur lagnudagur, sum eg eri so heppin at sleppa at uppliva. Alt mítt lív havi eg hoyrt fólkaatkvøðuna í 1946, um stemningin sum var undan, um sjálvt valið, og um hvussu tað kendist aftaná, og tað var henda stemning sum eg vildi uppliva, nú eg fór til Skotlands. Eg má siga, at eg eri ikki skuffað, her er ein øgiligur stemningur, og fólk vænta tað verður JA!!!!
Tey sum siga nei tykjast at vera sera spakmælt – og sera lítið sæst til tey. Tey tykjast smoykja sær fram við húsaveggjunum sum skuggar. Vita bert at tey siga nei, men duga ikki at siga hví. Og so eru tey so sera súr á at lýta!
Hetta er fólksins atkvøðugreiðsla, hon er ikki sentralt stýrd men tað eru áhugabólkar spjaddir um alt landið, og innan allar politiskar hugsjónir, reyð, grøn, konservativ, liberal. Hugaligt hevði verið, um føroyingar eisini megnaðu at semjast um at arbeiða fyri sjálvstøðu, tað kundi verið HBarar fyri loysing, javnaðarfólk fyri loysing, kvinnur fyri loysing, bindiklubbar fyri loysing, lesandi fyri loysing, nólsoyingar fyri loysing…. – eg haldi vit skulu bara koma í gongd!


text:
Hallur Thorsteinsson og Fróði F. Jensen eru føroyameistarar í tvímansleiki. Hinumegin borðið megnaðu Peter Niclasen og Pætur Albinus ikki at geva teimum stórvegis mótstøðu. Úrslitið gjørdist 3-1 í settum.Bronsan verður býtt millum Knút Jóannesarson/Svein M. Nolsøe og Eyðun Nolsøe/Kai
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Tá vit mistu málið úr eygsjón, tvífaldaðist knossið!" - Mark Twain


text:
Hjartaliga vælkomin í Løkshøll
Løkshøll er partur av skúlanum við Løkin í Runavík. Løkshøll er karmur um mentanarligar upplivingar innan tónleik, sjónleik, konsertir og aðrar listagreinar. Møguleiki er eisini at húsa størri tiltøkum sum ráðstevnum v.m.
Talan er um eitt sera gott høli við framúrskarandi ljóð- og ljósviðurskiftum, so tí eru her dygdargóðir karmar, ið kunnu húsa sjálvt teimum mest krevjandi tiltøkunum.
Løkshøll er 400 fermetrar stór. Tað ber til at hava slætt gólv ella teleskoptribunu. Tá tribunan er frammi, eru 305 sitipláss. Beint við síðuna av Løkshøll er ein matarhøll á 170 fermetrar. Hinumegin liggur tað 480 fermetur stóra bókasavnið hjá skúlanum, sum eisini virkar sum býarbókasavn. Skúlin við Løkin hevur 18 skúlastovur og 34 ymisk onnur høli.
Leiga av Løkshøll
Ætlar tú at skipa fyri einum tiltaki av einum hvørjum slag, ber til at leiga Løkshøll!
Leiguprísurin valdast tiltakið
– hvat tiltak tað er,
– hvussu langt tað er,
– hvussu nógv rúm skulu brúkast (matarhøll, skúlastovur o.s.fr.)
– hvussu nógv útgerð og teknikkur skal brúkast.
Leiguprísir fyri Løkshøll
PAKKI 1
5.000
kr.
Fyrilestur
Minikonsert
PAKKI 2
8.000
kr.
Fyrilestur við Pallborði
Konsert við einum bólki
PAKKI 3
11.000
kr.
Ráðstevna
Stór konsert við fleiri bólkum
PAKKI 4
15.000
kr.
Stór konsert við sløttum gólvi
Stórt tiltak (stevnur o.l) yvir fleiri dagar, har størri partur av skúlanum verður brúktur.
Leiguprísir fyri matarhøllina í skúlanum
PAKKI 1
1.250
kr.
Leiga matarhøllina
bert hølið
PAKKI 2
1.500
kr.
Leiga matarhøllina
Við ljóð og AV-teknikki (teldu og uppvørpu)
PAKKI 3
1.000
kr.
Leiga matarhøllina
afturat Løkshøll
Leiguprísir fyri Bókasavnið
Øll vanlig nýtsla av bókasavninum er ókeypis, eisini um hølið verður nýtt til privatar fundir o.t. Er talan um alment tiltak eru prísirnir hesir:
PAKKI 1
1.250
kr.
Leiga bókasavnið
bert hølið
PAKKI 2
1.500
kr.
Leiga bókasavnið
Við ljóð og AV-teknikki (teldu og uppvørpu)
PAKKI 3
1.000
kr.
Leiga bókasavnið
afturat Løkshøll
Eru serlig ynski, sum ikki kunnu bólkast undir hetta yvirlitið, verður funnið fram til ein passandi prís.
Billettsøla á netinum
Løkshøll hevur eina billettskipan, har tey, sum ætla sær til eitt tilak kunnu keypa atgongumerki á heimasíðuni www.loksholl.fo ella á kunningarstovuni í Runavík. Kostnaður fyri billetsølu á netinum er 10,- pr selt atgongumerki.
Hjartaliga vælkomin í Løkshøll – Menning gjøgnum upplivingar ®
Fyrispurningar til Løkshøll
Bústaður
Rókavegur 1
FO-600 Runavík
Teldupostur
loksholl@loksholl.fo
Telefon
Bárður +298 221328
Ásbjørn +298 222401
Fá samband við okkum umvegis okkara facebook síðu. Har kunnu tit, umframt at lesa um komandi tiltøk, fáa tey allarfeskastu tíðindini.


text:
"Tjóðskaparkensla" merkir at hava kenslu fyri einum felagsskapi, ella at kenna seg sum partur av einum bólki. "Tjóðskaparrørsla" merkir at ynskja broyting ella betran fyri felagsskapinum. Tí kanst tú siga, at Unga Tjóðveldið er eitt slag av tjóðskaparrørslu í sær sjálvum. Vit ynskja okkara felagsskapi, ið er Føroyar, broyting og betring. Men ein tjóð má hava ein samleika, um hon av sonnum skal kalla seg eina tjóð. Samleikan kalla vit mentan.
Tá ið tú hugsar um Føroyar, eru tað grindaveiða, Tjaldrið, føroyskur dansur og málið, ið ofta rennur til hugs. Alt hetta skal styrkjast, tí hetta eru tey, sum vit eru. Føroyar hevur eina ríka mentan, ið allatíð skal haldast við líka, soleiðis at vit kenna okkum sjálvi. Soleiðis kunnu vit styrkja um okkara felagsskap.
Vit skulu eisini betra um okkara mentan og samleika. Vit mugu tora at gera íløgur í okkara mentanarfólki, soleiðis at tey kunnu virka undir sømiligum korum. Tá kunnu vit skapa fjølbroytni og rúm fyri nýggjum, og har tað er, har er trivnaður.
Mentunarøkið er ofta tað fyrsta, ið verður niðurraðfest á fíggjarlógini í Føroyum. Vit gloyma hvussu týdningarmikið tað er, at vit raðfesta okkara samleika. Winston Churchill segði tá sparast skuldi av krígnum, at um vit ikki gera íløgur í okkara mentan, hvørjum er tað so vit berjast fyri.
Vit mugu verja okkara mentan, tí tað er hon, ið ger okkum til tað, ið vit eru. Mentanin er týdningarmiklasta málsøkið, tá ið hugsað verður um tjóðarbygging. Skúlabøkur skulu sjálvandi vera á føroyskum, eins og tað skal bera til, at lesa heimskendar bøkur á okkara móðurmáli. Vit skulu virða okkara listafólk, sum ígjøgnum tíðirnar hava skapt okkara samleika. Vit eiga til allar tíðir at stuðla teimum, soleiðis at nýggj mentan og list alla tíð verður gjørd. Tað skal altíð stuðlast so nógv sum til ber, tá ið tað snýr seg um tónlist, bóklist, myndlist og filmslist og aðrar listagreinar, sum møguliga ikki eru nevndar her.
Kringvarpið skal hava bestu sømdir at virka undir. Tað hevur alt at siga fyri okkara tjóð, at hon hevur atgongt til ein virknan miðil, sum skal tryggja at nærleiki er ímillum fólkið og politikaran. Kringvarpið er eisini ein týdningarmikil miðil, tá hugsað verður um, hvussu vit vinna føroyska málinum frama. Samstarv skal eisini gerast ímillum Kringvarpið og tær listagreinir, ið vit hava. Tað er ein sjálvfylgja, at tað ið samfelagið játtar til listafólk, skal fólkið fáa aftur. Tí eigur Kringvarpið at hava samstarv við føroyingar, ið fáast við at gera film og tónleik, soleiðis at slík list kann vísast fyri øllum Føroya fólki.
Fólkaskúlin eigur at læra okkara ungdóm innan mentan. Føroyski ungdómurin skal læra um føroyskari søgu og list. Tað skal verða álagt skúlanum, at vitja tey lista- og søgusøvnini, ið vit hava regluliga, soleiðis at børnini fáa kunnleika innan økið frá serfrøðini innan økið. Tað liggur ein týdningarmikil uppgáva hjá hvørjum ættarliði at betra um tað næsta ættarliði. Okkara ungdómur skal læra at vera kreativur og kritiskur mótvegis samfelagnum og bygnaði tess, soleiðis at vit kunnu skapa varandi kjak í samfelagnum. Vit skulu gera eina lærugrein, ið eitur fólkaræði. Undirvíst skal verða í samfelagsvísindi og í, hvussu tú kanst gera tína ávirkan á samfelagið. Vit skulu breiðka um kunnleikan hjá okkara ungdómi til politikk og fólkaræðisligar tilgongdir. Tað skal í hesum sambandi arbeiðast fram ímóti, at valaldurin verður 16 ár. Vit skulu vísa okkara ungdómi álit og geva honum ábyrgd.
...at Tjóðveldi altíð hava staðið frammaliga, tá umræður mentanarliga, trivnaðarliga og nýhugsandi menning av landinum?
...at føroyingar ikki kunnu umboða og virka undir egnum navni og egnum flaggi allastaðni, í altjóða stovnum eins og á Olympiska vøllinum?
...at Norðurlandaráðið hevur eina innanhýsis avtalu um, at tað er ókeypis at nema sær útbúgving ímillum norðurlondini, og sostatt verður tað enn ókeypis fyri føroyingar at lesa í norðurlondum, um vit loysa frá Danmørk?
... at vit m.a. tóku stig til
- Fróðskaparsetur Føroya
- Tjóðpall Føroya
- Mentanargrunn landsins
- Útvarp Føroya
- Granskingarráðið
- Skúladepilin Rásin til ung við menningartarni


text:
Føroya størsta gosbað
Tað gongur væl við arbeiðinum at byggja nýggja vælverudepilin í Klaksvík.
Arbeiðið við nýggja vælverudeplinum í Svimjihøllini í Klaksvík gongur væl, og fundamentið til størsta gosbað í landinum sæst nú í sunnara enda av bygninginum. Tað skrivar Klaksvíkar kommuna á síni heimasíðu.
“Um miðjan november skrivaðu arbeiðstakarar undir sáttmála við Klaksvíkar kommunu um at gera vælverudepil í Svimjihøllini, og higartil gongur arbeiðið bæði skjótt og væl,” sigur kommunan.
Gosbaðið verður somikið stórt, at har verður ríkiligt av plássi til eini 15-20 vælvaksin fólk. Umframt gosbað og uttanduraøkið, fer vælverudepilin eisini at rúma dampbað, infrareyðari saunu og góðum brúsuumstøðum.
Tað eru Norðhús, Signar Kallsberg og JP-EL, sum standa fyri arbeiðnum, og vælverudepilin verður eftir ætlan tikin í nýtslu í summar.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Útoyggjastevna í Svínoy
Um vikuskiftið verður útoyggjastevna í Svínoy. Svínoy hevur heilt stórar avbjóðingar við fólkatalinum, og eitt av aðalmálunum við útoyggjastevnuni er júst at varpa ljós á serligu avbjóðingarnar, sum útoyggjarnar hava.
Útoyggjastevnan er eitt tiltak til gaman og álvara. Gaman, tí fólk á útoyggj og við áhuga fyri útoyggjum hittast til sosiala samveru, vertsskap og hugna. Álvara, tí her fáa fólk úr størru oyggjunum høvi at síggja, hvussu lívið er á útoyggj, og tað er so avgjørt ikki bara gaman.
Svínoyggin hevur altíð haft serligan tokka, tí heilt frá barnsbeini hevur verið vitjað Útí í Váli, og seinnu árini sum foreldur eisini.
Skráin er á tremur, og byrjað verður við ókeypis morgunmati á Gamlagarði. Síðani eru alskyns tiltøk, fleiri samstundis, so gestirnir kunnu bara velja og vraka ímillum øll tilboðini. Á miðdegi er møguleiki fyri at keypa sær døgurða, og klokkan 13 verður stevnan sett við akkerið. Tað er oyggjabarnið Heri Joensen, prestur, ið setir stevnuna.
Øll skráin kann lesast aðrastaðni í blaðnum. Vert er tó at taka fram forkunnuga leikin um konu Árant úti á Bø í Dansistovuni. Leikurin verður leiktur bæði fríggjakvøldið og tvær ferðir leygardagin. Sjálvur Árant telist millum teir kendastu svínoyingarnar, men lítið hevur verið at hoyrt um konu hansara. Tað hevur Eyð Matras sett sær fyri at gera nakað við, og hetta verður uttan iva eitt trekkplástur á útoyggjastevnuni.
Heiðurin at runda dagin av er fallin Jákupi Mikkelsen, løgtingsmanni, í lut. Hann heldur nevniliga røðu við stóra bálið, ið verður kynt í fjøruni. Aftaná verður sum vant føroyskur dansur, og tað er aftur eitt oyggjabarn, nevniliga Óli Reinert á Geilini, ið fer at skipa. Umframt alt hetta verða gongutúrar, fótbóltur, pizzasøla og mangt annað.
Búseting hevur verið í Svínoy síðani landnámið ella heilt stutt eftir. Úr Føringasøgu vita vit, at longu tá búði ein av teimum mætaru monnunum í Føroyum, tann tiltikni Svínoyar-Bjarni, í Svínoy. Hann verður framstillaður sum ein góður maður, hóast hann er í hóslag við tí meira bondska Gøtu-Trónda, og var tað Bjarni, sum stillaði seg sjálvan millum dreingirnar Sigmund og Tórir og so Gøtu-Trónd, tá hesin seinni vildi taka teir av døgum.
Oyggin er eisini kend fyri sín skaldskap av manna munni, ikki minst søgnina um seyðatjóvin Árant, og um at oyggin eins og bæði Fugloy og Mykines skal hava verið flotoyggj. Navnið Svínoy verður sagt at stava frá, at tað var ein súgv av Viðareiði, ið bar jarn út í oynna, har hon svam fyri at para seg við teimum mongu galtunum, sum oyggin ber navn eftir.
Í 1980’unum og fram til byrjanina av hesi øldini lá fólkatalið í Svínoy um tey 60, men so er skjótt gingið niður av bakka. Tá vit koma fram til 2015, er talið hálverað, og tann 11. mai í ár visti Dimmalætting at siga, at einans 12 fólk búgva eftir í Svínoy. Tað er tí í síðstu løtu, at ljós verður varpað á avbjóðingarnar hjá oynni. Fleiri góðar ætlanir hava verið, bæði vinnulívsætlanir og eisini ætlanir um ellis- ella røktarheim í oynni. Men hetta tykist nú liggja stilt, og vónandi fær útoyggjastevnan blást lív í hetta ella okkurt líknandi.
Í sambandi við Útoyggjastevnuna fer Ritan at sigla í pendulfarti meginpartin av degnum. Hon byrjar kl. 11 og siglir inntil umleið á midnátt. Ferðaætlanin verður kunngjørd á heimasíðuni hjá Strandfaraskipum Landsins, ssl.fo, og á heimasíðuni hjá Útoyggjafelagnum, utoyggj.fo, so skjótt hon er klár.
Fyri øll sum ynskja at uppliva føroysku perluna Svínoy, er útoyggjastevnan eitt tað besta høvið, sum fæst, tí tá spíla svínoyingar seg veruliga út og vísa seg frá síni bestu síðu.
Skráin fyri Útoyggjastevnuna í Svínoy sæst her.


text:
- Kappingin á marknaðinum er blivin harðari
vinna08-01-2018 - 20:19 - Jóanis Nielsen
Portal.fo skrivar:
Tað staðfestir Regin Jacobsen, stjóri á Bakkafrosti íútvarpinumfyri løtu síðani. Bakkafrost hevur í dag sagt 147 fólkum úr starvi.
- Kappingin á marknaðinum er harðari nú. Tað er eingin ivi um at tað er ein partur av hesum her, sigur Regin Jacobsen.
Orsøkin til nógvu uppsagnirnar í dag eru vantandi framleiðslu ordrar í eitt tíðarskeið. Hetta ger, at minni arbeiði verður, og tí sær fyritøkan seg noyddan at gera tillagingar í starvsfólkahópinum. Vanliga arbeiða 300 fólk á Góðskingarvirkinum á Glyvrum, men um ein knappan mánaða er ikki nokk av arbeiði til øll hesi fólkini. Men Regin Jacobsen hevur ikki mist mótið.
- Vit eru væl fyri uppá allar mátar og kappingarførið er gott. Vónandi finna hesi fólkini eitt annað arbeiði, og vit fara annars at gera alt fyri at tey kunnu koma aftur til arbeiðis, sigur hann við útvarpið hjá Kringvarpinum.
Uppsøgdu starvsfólkini kunnu arbeiða hjá Bakkafrosti restina av januar mánaða.
Bakkafrost vónar, at virksemið er á vanliga støðinum í seinnu hálvu av 2018, og at seta fólk aftur í starv tá.
Les eisini:147 starvsfólk søgd úr starvi á Bakkafrosti


text:
Kastið tubbakið á bálið komandi hósdag
Í brævi í dag til Kommunurnar kring landið, heita vit á tær um at hjálpa fólki komandi hósdag, sum er altjóða roykfríur dagur, at gera enda á tubbakinum og lata tað fara upp í royk á ein øðrvísi hátt enn vanligt.
Vit hava brent 1,2 tons av hoyggi í farnu viku, hetta fyri at vísa á, hvussu nógv verður roykt í Føroyum uppá eina viku. Vit heita á kommunurnar um at gera bál, so fólk fær henda møguleikan, nevniliga at kasta tubbakið á bálið.
Niðurteljingin er byrjað: “Tað eru tríggir dagar, til tú ert roykfríur”
fakta:
Í Føroyum verður roykt árliga umleið 55 tons av tubbaki
Í Føroyum verður roykt árliga fyri umleið 120 milliónir krónur


text:
Føroyingafelagið í Aarhus, hevur til endamáls at vera eitt samkomu- og tilhaldsstað fyri føroyingar í Aarhus og í umráðnum, ið hava áhuga fyri føroyskari mentan.
Føroyingafelagið í Aarhus heldur til í hølum felagsins, Áarstovu, á Hermodsvej 3A, 8230 Aabyhøj. Í Áarstovu er millum annað ráðgeving fyri føroyingar búsitandi í Aarhus, føroyskur barnaskúli, føroyskur sunnudagsskúli, føroyskur dansur, føroysk møtir og annað virksemi.
Føroyingafelagið í Aarhus varð stovnað hin 14. septembur í 1963. Stovningarfundurin var settur á Hotel Regina í Aarhus kl 20.00 av Zakarias F. Wang úr Kaldbak. Jon Simonsen úr Sandavági var orðstýrari á fundinum. Umleið 20 føroyingar møttu upp til hetta fyri okkum í dag so týdningarmikla endamál.
Á fundinum varð Zakarias F. Vang valdur til formann, Eyðun á Rógvu Olsen til peningarøkil og Anna Lassen til skrivara. Aðrir nevndarlimir vóru Anna Kastrup og Kristina Evensen Bergstedt. Til tiltakslimir vóru valdir Flemming Augustinussen og Andru Harboe Ree. Til grannskáðarar vóru valdir Petur Zakariassen og Carl Mikkelsen.
NEVNDIN
Meinhardt Jacobsen, formaður
Tóra Haraldsen Dahl, varaforkvinna
Jógvan Pauli Lydersen, kassameistari
BÚMERKIÐ
Búmerkið hevur Jákup Olsen, arkitektur, teknað. Búmerkið ímyndar hálvoynna Jútland, sum er íklødd føroyskari húgvu og føroyskari troyggju. Føroyska húgvan er sjálvsagt reyð og svørt, troyggjan morreyð, og Jútland er grøn.
Búmerkið varð tekna í 1993, eftir at táverandi nevnd samtykti at útskriva eina búmerkjakapping tann 8. novembur 1993. Freistin at senda uppskot inn var 29. novembur 1993. Heiðurslønin var 1000kr, og vinnarin varð avdúkaður á ræstkjøtaveitsluni 3. desembur sama árið.
Einasta krav til búmerkið var, at bert fýra litir skulu nýtast, umframt svart og hvítt.
/ Áarósin, novembur 1993. / Áarósin, juni 1994.


text:
Marita Rasmussen
Stjóri
Fartlf: 73 99 09
t-post: marita@industry.fo
Løgtingsval verður í hesum árinum og tey, sum ætla sær sess í Løgtinginum komandi valskeið, kappast um at tekkjast veljaranum. Felags fyri hesi er, at tey hava nógv gylt lyfti. Rokningin skal eftir øllum sólarmerkjum sendast vinnuni, so ella so.
Føroya Arbeiðsgevarafelag heldur tó, at hugflogið er vorðið í so stórt, tá tað ræður um, hvussu vallyftini skulu fíggjast. Tí minnir felagið verandi og komandi politikkarar á, at tað er førdi vinnu- og fíggjarpolitikkurin, sum er grundarlagið undir langtíðarvælferðini hjá borgarunum í hesum landinum. Tað, komandi løgtingslimir mugu gera sær greitt, er, at tað er eitt kappingarført føroyskt vinnulív, sum vinnur pening til framtíðar íløgur, og sum tryggjar vælferðina!
Vallyftini eru stór, og tað er ikki tann spurningur ella tann avbjóðing fyri samfelagið og einstaka borgaran, sum komandi løgtingsfólk ikki vilja syrgja fyri verða loyst. Tá spurningurin um fígging verður umrøddur, verður spurningurin um umraðfestingar innan verandi fíggjarkarmar næstan ikki tikin uppá tungu. Í staðin verður mælt til at økja um skattabyrðina.
Nærum hvønn einasta dag koma nýggjar og alt meira fantasifullar útmeldingar um tann vinnu- og fíggjarpolitikk, sum ætlanin er at føra aftaná løgtingsval. Tí kann tað vera neyðugt at steðga á og hyggja at, hvat tað er, sum hevur skapt vælferðina tey seinastu árini. Og væl at merkja ikki vælferð fyri tey fáu, men vælferð fyri fjøldina av føroyingum.
Aftaná kreppuna í 90’unum legði man vinnupolitiskt á nýggjan bógv. Høvuðsboðskapirnir í førda vinnupolitikkinum vóru nú stuðulsveikar vinnuframaskipanir, við støðugum og góðum kørmum fyri vinnuna. Hesin politikkur varð serliga festur á blað í 1999, tá Vinnumálastýrið gav út 5 smárit um vinnupolitikk, og er síðani endurtikin í ymsum frágreiðingum hjá teimum skiftandi samgongunum.
Síðani hava skiftandi samgongur verið rættiliga samdar um at føra ein vinnupolitikk, sum á týðandi økjum hevur verið rættiliga støðugur, tó at vinnan kundi hugsað sær, at meira orka innan tað almenna varð nýtt til at betra karmarnar á øðrum økjum av týdningi fyri vinnuna.
Men tað, at týðandi karmar eru støðugir, gevur vinnuni áræði at gera tær íløgur, sum eru neyðugar fyri at búskapurin kann vaksa, og vit tí kunnu skapa nýggj arbeiðspláss. Førdi vinnu- og fíggjarpolitikkurin seinastu 20 árini var eisini orsøkin til, at allur samfelagsbúskapurin ikki fór heilt í svart, tá fíggjar- og búskaparkreppan herjaði her á landi. Fyritøkurnar vóru førar fyri at fóta sær og gera neyðugar íløgur. Úrslitið síggja vit í dag við lágum arbeiðsloysi og vøkstri bæði í búskapinum, í talinum á arbeiðsplássum og lønargjaldingum. Hóast fjølmiðlarnir ofta hava hug at tekna eina aðra mynd, hava vit øll fingið tað betri seinastu áratíggjuni. Eisini tey á so kallaðu niðastu rók. Hagtølini vísa, at samstundis sum vit hava búskaparvøsktur, eru vit framvegis eitt av heilt fáum londum, har tað er so lítil munur á ríkum og fátøkum.
Fyri hesi fólk, og vinnulívið sum heild, er týdningarmikið, at komandi løgtingsfólk viðurkenna, at vinnupolitikkurin, sum førdur verður, hevur stóran týdning fyri tær fyritøkur, sum skulu skapa størvini nú og í framtíðini og soleiðis eisini fyri einstaka føroyingin. Eingin ivi er um, at jú betur tað gongur í vinnuni, betur gongur hjá einstaka føroyinginum og betur gongur hjá øllum føroyska samfelagnum.
Tað eru vinnufyritøkurnar, sum standa fyri vøkstrinum í búskapinum, og sum tryggja føroyingum arbeiðspláss. Tískil er tað sera umráðandi, at vinnufyritøkurnar hava høvi at vinna pening, konsolidera seg og gera hart tiltrongdar íløgur, sum tryggja framtíðar arbeiðsplássini í vinnuni.
Føroya Arbeiðsgevarafelag heitir tí á øll tey, sum bjóða seg fram til Løgtingið, at seta sær mál um ein vinnupolitikk, sum stimbrar vinnuligum virksemi, íløgum og soleiðis menning av øllum samfelagnum.


text:
ÍF liðið var tað betra
Tað fall mongum fyri bróstið, tá ið ÍF liðið tapti 6-1 móti B68 á Svangaskarði. Hesa skommina vildi ÍF liðið vaska av sær í heimadystinum, sum varð spældur í gjár.
Dysturin var ikki góður, tí hvørki av liðunum løgdu seg eftir at spæla góðan og vakran fótbólt, men bæði liðini høvdu sett sær fyri at vinna dystin. Mangan leikaði hart á, og dómarin fekk seg royndan.
ÍF liðið spældi betur, so at siga allan dystin. Tað gekk ikki leingi, so eydnaðist tað fuglfirðingum at fáa fyrsta málið, ið Bogi Reiner syrgdi fyri.
B68 misti ikki móti av tí, men settu meira ferð á spælið, men uttan úrslit.
B68 liðið spældi seg til onkran málkjansin, men neyvleikin vantaði, og málmaðurin hjá ÍF hevði ongar trupulleikar at bjarga skotunum, ið høvdu røttu kósina.
Tað sást týðuliga, at ÍF liðið var ikki nøgt við at vinna við einum máli, og liðið arbeiddi væl og ágrýtið. Kjansirnir vóru fleiri, men illa gekst at fáa nakað burturúr.
Ta einu ferðina stóð Dion frammanfyri opnum B68 málið, men skotið fór við síðuna av.
B68 liðið stríddust eisini væl, men illa gekst at fáa spælið at hanga saman. Rætt skal verða rætt, B68 spældi seg eisini til ein upplagdan kjans, ið teir lørkaðu burtur.
Hóast liðini stríddust av øllum alvi, so komu ikki fleiri mál, og ÍF hevði megnað at vaska skommina frá fyrra dystinum av sær og fara av vøllinum við einum 1-0 sigri.
Úrslitið ber í sær, at ÍF liðið eru nú komið upp á triðja plássi í næstbestu deildini og útlitini til uppflyting í bestu deildina, eru ikki so fjar.
Eitt sum vit fuglfirðingar kunnu fegnast um, er, at fleiri ungir spælarar hava fingið møguleikan at roynt seg í bestu deildini hjá ÍF, og teir hava roynst væl og fara at mennast uppaftur meira, sum tíðin líður.
Skriva hevur Signar á Brúnni


text:
– Mann skal ikki vera naivur. Fólk vika seg ikki. Um eg havi virðing frá nøkrum her á staðnum og í mínum gerandisdegi, so er tað tí, at eg havi uppiborið tað við vera tann persónurin, sum eg eri.
- Eg eri staddur í eini kjallaraíbúð í Hoyvík. Uppi á hoyrist gangur, stólaskavan eftir gólvinum og eitt surr av mannamáli. Har er pisuveitsla. Og Ísland er í ferð við at spæla seg úr HM í fótbólti. Eg siti á einum beinki við langsíðuna av einum borði, og hinumegin situr ein maður við langum hári í hestahala, sum einki leggur í, um Ísland, Danmark ella nakað annað land fer úr HM í fótbólti. Hann vónar tað faktiskt, tí – fyri tað fyrsta – so er friður av tí.
Fyri tað næsta er fótbóltur nakað tvætl, og fyri tað triðja er landsliðsfótbóltur beinleiðis mentanarliga skaðiligur. Hann leggur bókina "Banal Nationalism" eftir Michael Billig á borðið. Tað er ein bók, sum viðger innantóma tjóðskaparkenslu, og um nakað tiltak í heiminum er eitt gott dømi um tað fyribrigdið, so er tað júst HM í fótbólti.
Maðurin eitur sjálvandi Ole Wich.
Lesið allan Langlesnaðin HER


text:
1976
Jump to navigation Jump to search
Innihaldsyvirlit
Hendingar[rætta | rætta wikitekst]
- 1. apríl - Heimastýrið yvirtekur postverkið.
- 17. september - Mentanarvirðisløn M. A. Jacobsens fyri Fagurbókmentir verður latin Richard Long og fyri Yrkisbókmentir verður hon latin Óluva Skaale og Marius Johannesen.
- Norðskálatunnilin letur upp og gevur saman við Brúnni um Streymin vegasamband úr eystara parti av Eysturoynni og til Havnar.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 5. apríl - Tróndur Bogason, tónaskald
- 27. september - Francesco Totti, italskur fótbóltsleikari.
Andlát[rætta | rætta wikitekst]
- 22. februar - Jákup í Jákupsstovu.
- 28. mai - Steffan Danielsen (f. 1922), málari í Nólsoy.
- 7. oktober - Sámal Petersen,. Løgtingsformaður, landsstýrismaður.


text:
Rembrandt
Rembrandt Harmenszoon van Rijn, oftast bert nevndur sum Rembrandt (15. juli 1606 – 4. oktober 1669) var ein niðurlendskur listamálari. Hann verður vanliga mettur at vera ein av teimum bestu listamálarunum í evropeiskari listasøgu og tann týdningarmesti í niðurlendskari søgu.[1]
Hann varð føddur sum sonur ein myllara í Leiden. 14-áragamal varð hann innskrivaður sum lesandi við lærda háskúlan í Leiden, men gavst við at lesa eftir eitt hálvt ár, fyri at gerast málari í staðin. Í 1624 varð hann í læru sum listamálari hjá Pieter Lastman í Amsterdam. Eftir 6 mánaðir vendi hann aftur til Leiden, har hann fann fram til sín egna stíl. Í 1632 flutti hann so aftur til Amsterdam, har hann arbeiddi sum portrettmálari. Hann giftist við Saskia van Uylenburgh, sum var dóttir ein borgarstjóra og systkinabarn við ein sukseríkan listahandilsmann. Í tíðarskeiðnum 1635-1641 fingu tey fýra børn, av teimum yvirlivdi bert eitt barn. Konan doyði í 1642.
Gjøgnum tíðirnar hava fólk hildið, at Rembrandt málaði yvir 600 málningar og gjørdi fleiri túsund tekningar og raderingar. Seinni greinskan, sum m.a. er gjørd av The Rembrandt Research project, er komin fram til, at talið ikki eigur at vera so høgt, men heldur umleið 300 verk, sum meistarin Rembrandt hevur málað. Eitt av teimum kendastu verkum hansara er Náttarvaktin.
Seinna kona hansara, Hendrickje Stoffels, doyði í 1663. Sonurin Titus frá tí fyrsta hjúnalagnum, doyði í 1668. Hin 4. oktober 1669 doyði Rembrandt í Amsterdam og varð grivin í Westerkerk. Einasti eftirkomari hansara tá, var dóttrini Cornelia, sum hann hevði fingið við Hendrickje.
Keldur[rætta | rætta wikitekst]
- ↑ Gombrich, s. 420.


text:
Løgmansrøðan 2018
Harra formaður, løgmaður helt ólavsøkudag eina røðu um ein part av tí, sum er framt í politisku skipanini seinastu árini – og gav eitt ávíst innlit í, hvat ætlanin er at fremja í næstu framtíð. Ískoytisparturin gevur eina meiri ítøkiliga og dýpandi mynd av tí, sum er sett í í verk – og tað er ikki so lítið - og lutvíst tí, sum er stungið út í kortið fyri seinasta árið í hesum valskeiði eins og longur út í framtíðina.
Av týdningarmiklum málum ynski eg at nevna, at vit fegnast um, at fleiri av tilmælunum í Menningarætlanini fyri Sjúkrahúsverk Føroya eru sett í verk, og at heilt ítøkiliga verður arbeitt við tilmælum sum eitt nú felags visitatión og bíðilistar fyri øll sjúkrahúsini. Heilsuverkið er ein av grundsúlunum undir trivnaði í Føroyum og tilflyting til Føroya, og sum Framsókn setir í fremstu røð, eisini í øllum framtíðar politiska arbeiði okkara.
Løgmaður nevnir, at vit í nýggju fiskivinnulóggávuni hava staðfest púra greitt, at fiskiríkidømið er ogn Føroya fólks – og ikki privat ogn. Ein sera týdningarmikil grundregla, saman við nøkrum øðrum grundreglum fyri okkara fiskatilfeingi. Og vit síggja rembingar, sum minna okkum á, at tað er ein grundleggjandi fólkaræðiligur spurningur, hvør eigur avgerðarrættin um hendan dýrgrip hjá okkara tjóð, m.a. til at ávirka, at alsamt meiri virðisøking og vinningur av hesum verður í Føroyum. Eg meti, at fáa vit samtykt eina skilagóða skipan fyri tilfeingsgjaldið, sum bæði land og vinna kunnu liva við, so fara vit at síggja stabilitet, nýmenning og nýíløgur innan føroysku fiskivnnuna heilt skjótt.
---
Tað er í eini framsøgurøðu til frágreiðing løgmans á ólavsøku ómøguligt at nevna alt tað áhugaverda, sum ein hevur hug til. Men vit mugu ansa okkum ikki at fara ov lætt t.d. pensjónsnýskipanina og yvirtøkuna av Familju-og arvarættinum. Hetta eru jú tvey av dømunum um tey um ódnartøk, sum hendan samgongan hevur tikið, og hesi umboða okkara ans fyri búskaparligum haldføri og fyri at menna eitt sjálvbjargið samfelag.
Sum heild fegnast vit sum flokkur eisini um, at løgmaður ásannar, at tað framhaldandi er neyðugt at føra ein ansnan búskaparpolitikk, at hann sipar til konjunkturjavnanadi átøk, og at hann nevnir ta ábyrgd land OG kommunur hava at ansa eftir, hvussu nógvar íløgur verða gjørdar í búskapartíðum sum teimum, vit eru vitni til í løtuni.
Sjálvsavgerðarrættur
Ein onnur av grundsúlunum undir framtíðar menningarmøguleikum fyri Føroyar, er sjálvsavgerðarrætturin, virkismøguleikarnir á altjóða pallinum, sjálvstøðuga støða Føroya. Her nevnir løgmaður virksemi á uttanríkispolitiska økinum – fleirfaldingina av játtanini til neyð- og menningarhjálp, viðurskiftini millum Føroyar og Bretland, yvirtøkur og Stjórnarskipan, og fara vit í íksoytispartin, so sæst, at spennandi greiningar um uttanríkispolitisku støðu okkara eins og lovandi samstørv við fleiri fjarskotin lond fara at koma í ljósmála í næstum, og hesum eri eg heilt ómetaliga spent at fylgja – ikki minst fyri at tryggja føroyskum vinnulívi nógv betri virksimøguleikar. Tí har vit ikki sjálvi sleppa til borðið at viðgera og avgera egin viðurskifti, har verða tey heldur ikki nóg væl umsitin. Dømi um hetta eru forðingarnar, sum Uttanríkispolitiska heimildarlógin setur. Hetta má broytast!
Útbúgving og gransking
Tann triðja grundsúlan fyri framtíðar menning og trivnaði í Føroyum, sum eg fari at taka fram í dag, er útbúgving og gransking. Í hesum førinum, tí eg var bilsin, fyri ikki at siga skakk av, at framtíðar útbúgvingarætlanir ikki vórðu nevndar í røðuni yvirhøvur. Og at eg mátti inn í ískoytispartin- ja, heilt í løglistan fyri at síggja tað, eg bíðaði eftir: drúgva arbeiði okkara fyri fólkaskúlan, ætlandi arbeiðið við miðnámi og vaksnamannaútbúgving – fyri hesi bæði seinnu hevur arbeiðsbólkur sitið í rúma tíð og viðgjørt teir batar og tey átøk, sum eiga at verða gjørd fyri aftur at tryggja eina góða miðnámsskipan og fyri at seta á stovn eina veruliga útbúgvingarskipan fyri vaksin.
Slík mál verða ofta drýggjað og tapa kappingina við onnur mál um áhugan hjá politikarum. Og tað er í grundini óskiljandi, tí vit vita øll, um vit eru sonn, at úrslitini av okkara útbúgvingarskipanum – frá barni og heilt upp til miðallangar, hægri – og granskingarútbúgvingar hava ein avgerðandi týdning fyri, um okkara samfelag flytur seg fram á leið, ella um tað stagnerar. Úrslitini av eini góðari útbúgvingarskipan – ella tí øvuta – síggjast longur úti í framtíðini – og tess meiri ábyrgd hava vit, sum hava vald og ávirkan nú, at arbeiða hart við fólkaskúla, miðnámi, yrkisútbúgvingum, hægri útbúgvingum og gransking. Mín vón er, at samgongan - við góðari undirtøku frá øllum løgtinginum - fer at megna at gera tær lógarbroytingar og leggja tær ætlanir, sum fólkið í Føroyum hevur uppiborið innan hendan samfelagsgeira, og sum vit hava sett okkum fyri. Tí tá landið gongur á odda – m.a. í ambitiøsum granskingarpolitikki, so fer vinnan við tíðini at halga seg gransking í nógv størri mun, enn vit síggja tað í dag – hetta vísir m.a. granskingarsøgan í USA, har tann almenni granskingarstuðulin var berandi – eisini í vinnuligari gransking - heilt frá 1930’unum og upp til áttatiárini – tá sást eitt veruligt skifti, har vinnan sjálv tók meiri dik á seg at taka yvir ábyrgd av gransking. Tí fegnist eg um, at arbeitt verður við Havrannsóknarskipi og við eini skipan, sum mennir fiskivinnugransking nógv meira, og at landsstýriskvinnan í granskingarmálum hevur arbeitt við at samskipa granskingarøkið enn betri.
Granskingargrundað virksemi í útbúgving og vinnu seyrar niður ígjøgnum alla skipanina og ger okkum tilvitað um, hví vit gera júst tað, sum vit gera í t.d. barna- og ungdómsútbúgvingunum. Og hetta hava vit stórliga tørv á at gerast meiri tilvitað um í Føroyum. Fróðskaparsetur Føroya eins og aðrir útbúgvingarstovnar eru, skulu vera, og koma at vera motorurin í hesi útbúgvingarligu og granskingarligu kós Føroya. Tað er neyðugt bæði at byggja karmar, gera skipanir og tryggja fígging til útbúgving og gransking – og um neyðugt – trimma ymsastaðni í samfelagsgeirunum fyri at hava orkuna til hesa ómissandi grundsúlu.
Eg nái ikki at tosa um samferðsluskipanina, men útbúgvingarverkið er eitt slag av ferðsluskipan, sum skal tryggja ta til eina og hvørja tíð neyðugu vitanina til ymisku aktørarnar í okkara samfelagi, teir neyðugu førleikarnar – og at hin einstaki hevur ymsar møguleikar at ferðast á síni karrierukós – eftir sokallaðaum brúgvum og gjøgnum tunlar – frá einum støði til annað og frá einum geira til annan í sínum útbúgvingar- og arbeiðslívi. Hetta gagnar vinnuni, samfelagnum og tí einstaka. Og landið skal til dømis tryggja, at Setrið og aðrir stovnar kunnu fylgja neyðugum góðskutrygdarskipanum (m.a. Bologna), landið skal dagføra og seta fokus á sín ÚSUN politikk og áhaldandi hava eyguni við, at okkara stuðulsskipan er kappingarfør, men eisini at hon fremur, at fólk fara um allan heim eftir bestu og mest viðkomandi vitanini og førleikunum, tá ikki ber til at ogna sær hesi til fulnar í Føroyum.
Mentanar – og listapolitikkur
Eins skakk eg var at hoyra so lítið um útbúgvingarpolitikk frá løgmans munni, eins nógv frøddi tað meg, tá hann staðfesti framskygda mentanar- og listapolitikkin, sum hendan samgongan stendur fyri, at hann setti orð á, at vit hava styrkt Mentanargrunnin við atliti til yrkislist, og at vit geva listafólki góð kor at arbeiða undir. Eg fegnist eisini um, at vit í ískoytispartinum og løglistanum lesa um skipanina udir Fjølrit á upphavsrættarliga økinum, um Tjóðpallin og um uppskot til løgtingslóg um musealt virksemi.
Føroyskt mál
Tá um okkara tungumál ræður, so mugu vit altíð hava fyri eyga, tann økismiss, vit hóma og tann økisvinning, vit ynskja. Eitt dømi um økismiss er, at barnaspælið í stóran mun er flutt yvir á skíggjar, har skipanirnar, børnini spæla í, eru á enskum mali. Eitt feskt dømi um økisvinning er, at fyri trimum døgum síðani, so komu Familju- og arvarættur á føroyskar hendur at umsita, og at í hesum sambandi er eitt hav av týðingararbeiði farið í gongd, nú føroyskur myndugleiki fer at umsita málsøkið - á føroyskum.
Og nú havi eg hug til at lesa eina yrking eftir málfrøðingin og skaldið, Chr Matras, Harra formaður, okkara fyrsta professara á Fróðskaparsetri Føroya, á frumdeildini, Føroyamálsdeildini. Hetta er ein framsíggin, vís og og tíðarleys yrking um mál okkara, sum vit hava nógv at læra av í politiska arbeiðinum. Hon er frá 1938, og eg lesi hana, sum hon er prentað í savninum Leikur og loynd í 1975:
Eg fann teg í kvæðum, sum fólksins varrar
lyftu úr øld í øld,
eg fann teg í søgum, og sagnatali,
har fólksins brøgd vóru tøld,
eg fann teg í mjúkum barnaljóði,
sum sungið varð vetrarkvøld.
Eg fann teg í orðum, sum møður mæltu
stákandi inni við eld,
eg fann teg í teimum hyggjuráðum,
ó orðatøk vóru tlegd,
eg fann teg í teimum mføgru nøvnum
á fjøllum, áum og deld.
Eg fann teg hjá einsligum stórmennum,
ið festu teg fyrst á blað,
eg fann teg í tí væna ljóði,
Sum skaldið um oyggjarnar kvað
- Eg fann teg nú aftur, nú andi tín
teg loysa úr fjøtrum bað.
Hon lýsir, hvussu málið verður flutt frá ættarliði til ættarlið, hvussu okkara skaldskapur er goymdur í júst hesum máli, hvussu eldsálir og granskarar hava dokumenterað okkara málsøgu og gjørt skriftmál, hvussu vit hava navngivið hvørt fjalll, hvønn kneysa við máli okkara, har eisini Føroya søga er tald. Við hesum fáu skaldsligu orðum, so vekur hann okkum til dáð, at halda fram við málmenning, málverju, málgransking, men at enda vísir hann á, at hetta er ein áhaldandi avbjóðing, tí tey fjøtur, Chr. Matras yrkir um í 1938, eru ikki tey somu, sum vit í altjóðagerðini og internet- og kt-øldini hava sæð føroyska málið verða bundið í.
Og hann sigur so vísiliga: loys málið úr fjøtrum! Vinn tí rættindi og sømdir!Og eg kann tulka tað soleiðis: gev tí sømdir í lóg, útvega kt-skipanir til alla vanliga nýtslu í føroyska samfelagnum m.a. Loys trupulleikarnar við føroyskum fyri tilflytarar – ger tað nú! og ger tað skjótt! Ger føroyskt tilfar til allar lærugreinir á miðnámi innan eitt stutt áramál, t.d. áðrenn 2025. Nýt eitt sindur meira pening til at umseta eitt breitt úrval av útlendskum bókmentum til føroyskt, og til at førleikamenna góðar týðarar og rættlesarar– og hví ikki sum sergrein frá Føroyamálsdeildini? Vit kunnu fáa 25 dygdarskaldsøgur til vaksin týddar fyri 1 mió. Hugsið tykkum alt ungdómstilfarið og barnatilfarið fyri slíkan penga eisini! Og mangt annað kann verða lisið inn í regluna: Eg fann teg nú aftur, nú andi tín teg loysa úr fjøtrum bað!
Tí er tað gott, at løgmaður nevnir føroyska málið sum okkara fremsta mentanararv og varpar ljós á átakið í 2018: “Ár fyri málmenning hjá børnum”
Kreativar vinnur, ferðavinna og náttúruvernd
Hetta við føroyska málinum, føroyska tilfarinum og økismissi, men eisini øksivinningi førir meg at enda til arbeiði samgongunnar við kreativu vinnunum, sum løgmaður eisini nevnir í síni ólavsøkufrágreiðing. Hetta, at Filmhús er farið at virka, og at filmsvinnuátøk eru farin í gongd – vit vita, at tað grør um gangandi fót. Hetta, at næsta politiska stig verður ein tónleikaútflutingsstova, sum hevur verið tilmæld politisku skipanini í Føroyum, síðani tíðliga í nullunum, men sum hendan samgongan, nú hevur sett sær fyri at fremja. Føroyskur tónleikur tekur føroyskt mál og tilfar út um landoddarnar og er ein virðiligur ambassadørur fyri, hvørji vit eru, hvar vit eru, og hvørjum vit ynskja at luttaka við á altjóða pallinum.
Løgmaður segði í røðu síni, at mentanin er samfelagslímið! Meðan vit hildu ólavsøkuaftan í Havn, so spældi bólkurin, Hamradun, sítt upprunatilfar úr sagnum og skaldskapi úr Suðuroy niðri í Italia til ein málmtónleikafestival – á føroyskum. Og hetta er bert eitt dømi, tí higartil í ár hava føroyskir tónleikarar spælt umleið 160 konsertir uttanlands – og fleiri eru eftir at spæla seinna hálvárið 2018, og londini eru Danmark, Týskland, Eysturríki, Frakland, Holland, Italia, Póland, USA, Kanada, Russland og onnur. Harafturat hava miðlafólk vitjað í Føroyum: alt frá prentavísum, bloggum og radio. Og fleiri podcast eru eisini gjørd. Alt um føroyskan tónleik og um Føroyar.
Vit vita væl, at her er eitt ríkidømi okkara. Men vit fara at síggja, at hetta virksemið, sum eldsálir higartil hava ment OG tey nýggju vinnuátøkini, vit ætla at gera innan hetta øki, fara at kasta ljós, nýtt og enn fagrari ljós á Føroyar – til gagns fyri ferðavinnuna m.a., fyri eftirspurningin eftir føroyskari mentan breitt fatað OG til gagns fyri føroyskar vørur sum heild. Vit vita, at enn koma fólk flest til Føroya vegna náttúruna. Men vit fara at kunna fjølbroyta og stýra ferðavinnuni betri, tá vit nýta mentanina meira í okkara átøkum: mat, tónleik, søguna um føroyska rossið, bókmentir o.s.fr.
Hetta seinasta minnir meg á at nevna, at eitt arbeiði eins og filmsvinnu- og tónleikavinnuátøkini eigur framhaldandi at verða gjørt fyri føroyskar bókmentir eisini, sum Farlit í løtuni ger við teimum miðlum, sum har eru tøkir. Og her er arbeiðið at týða føroyskar bókmentir til onnur mál ein lutfalsliga lætt syftur seiður – og nokkso skjótt eisini. Her eiga vit at arbeiða málsøkið næstu árini! Slík átøk eru at líkna við ta nógv umrøddu virðisøkingina innan fiski-og alivinnu. Í hesum førinum er virðisøkingin burtur úr máli, munnmentum, bókmentum v.m. Fyrst og fremst fyri okkara egna samleika skuld, og so fyri at betra um møguleikarnar fyri, at fólk kunnu hava vinnu innan hesi øki.
Tá vit tosa um ferðavinnu, leita tankar okkara beinanvegin til náttúruvernd og til tær avbjóðingar, vit síggja í løtuni í mun til at ganga frítt í okkara náttúru. Tað er gleðiligt, at løgmaður fráboðar, at náttúruverndarlóg, nú kemur fyri løgtingið, og gott at vit vita, at Vinnumálaráðið og Visit Faroe Islands arbeiða við øllum spurninginum um innlendis skipan av ferðavinnu. Og vit eiga at vera ambitiøs, tá um vitan um okkara náttúru og verju av okkara náttúru ræður: lendi, fuglalív, áir, vøtn, plantur og trø.
---
Harra formaður, eg vildi ynskt, at eg kundi umrøtt ein hóp afturat av framda politikki okkara og av niðurfeldum ætlanum, eins og øðrum ætlanum okkara. Men hesi verða orðini í fyrstu atløgu, Harra formaður, takk fyri!


text:
Í desember 2017 gjørdi Løgtingið broytingar í lógini um barsilsskipanina, galdandi frá 1. januar 2018. Størsta broytingin er, at barsilstíðin verður longd 2 vikur. Aðrar broytingar eru eisini, m.a. verður eftirløn løgd aftur at barsilspengunum eftir 1. mars 2018.
Vanliga barsilstíðin er 46 vikur eftir barnsburð. Tað er ymiskt, hvussu nógv verður goldið út í barsilspeningi frá barsilsskipanini, hetta tíðarskeiðið. Barsilspeningurin er 100 % av útrokningargrundarlagnum, men barsilspeningurin frá barsilskipanini kann ongantíð vera meiri enn 25.000 kr. um mánaðin. Allir mánar verða roknaðir við 30 døgum og eftirløn verður rinda afturat barsilspengunum. Eftirlønargjald verður løgt aftur at barsilsútgjaldinum. Eftirlønin fylgir eftirlønarlógini og hettar merkir, at eftirlønin veksur 1 % um ári til eftirlønin er 15% í 2029. Eftirlønin er 4% í 2018. Allir løntakarar, ið fáa barsilspening, rinda samstundis frítíðarløn.
Útrokningargrundarlagið fyri útgjaldinum verður í høvuðsheitum roknað eftir miðal A-inntøkuni seinastu 12 mánaðirnar áðrenn barsilsfarloyvið byrjar.
Tó eru nøkur undantøk:
Partvís í arbeiði í farloyvistíðarskeiðnum, les nærri her >
Nýsett í starv undan farloyvinum, les nærri her >
Útrokningargrundarlagið verður bert roknað út einaferð fyri barsilsfarloyvið.


text:
Vøkur og verulig ljóðførisljóð, sum stuðla dagligum venjingum
Fullkomin tónleikaapp at
byrja við
Meludia til børn
ENDILIGA EIN APP, SUM FÆR TEG AT FEGNAST AT SÍGGJA BARNIÐ SPÆLA VIÐ
ER MENNANDI
ER STIGVAKSANDI
Ein prógvað og virðislønt tilgongd til tónleikarar á øllum stigum
ER STUTTLIGT
Meludia brúkar eginleikar úr spølum at gera læruupplivingina so góða sum møguligt
ER FULLFÍGGJAÐ
Meludia fevnir um alt: løg, rytmu, intervall, akkordir og nógv aftrat...
Ger tónleikalæru
stuttliga og motiverandi!
Børn í dag eru talgild 'vanadjór'. Meludia-skipanin nøktar hugin hjá børnum til talgilda tøkni, spøl og samvirknar miðlar. Meludia hevur eina tilgongd, sum børnum dáma og eisini er gagnlig fyri læringina. Meludia er eitt fangandi spæl og ein mennandi lærutilgongd.
Gróðurset áhugan fyri tónleiki og kreativiteti
Tað sum ger Meludia-tónleikaappina serstaka er, at hon nertir við natúrliga hugin hjá børnum at læra ígjøgnum teirra fatan. Meludia byggir brýr ímillum ymisku grundhugtøkini í tónleiki og kreativiteti.
Gróðurset áhugan fyri tónleiki og kreativiteti
Tað sum ger Meludia-tónleikaappina serstaka er, at hon nertir við natúrliga hugin hjá børnum at læra ígjøgnum teirra fatan. Meludia byggir brýr ímillum ymisku grundhugtøkini í tónleiki og kreativiteti.
Styrkir øll tónleikastig
Meludia styrkir læring og skapar forvitni, kreativitet og áhuga fyri spælandi læru uttan ov nógva leiðbeining. Meludia kann brúkast heima, í skúlanum ella hvar sum helst. Tilgongdin er nýskapandi fyri hoyrilæru og tónleikaástøði. Eisini kann tónleikafrálæra í skúlum fáa ágóðar av skipanini.
Tvey greið tónleikaforrit á netinum og snildfonini. Brúka tey saman og sí framgongdina eftir bert tveimum vikum!
15 minuttir um dagin
4 dagar um vikuna
Úrslit innan 2 vikur
FÁ STERKT SAMBAND VIÐ TÓNLEIK
Tónleikur hevur sterka ávirkan á læring. Um vit koma í samband við tónleik tíðliga í lívinum, verður ávirkanin enn sterkari. Kenslufatanin hjá børnum er sterkasti sansurin. Meludia er so vælegnað, tí appin byggir á at styrkja eitt kensluligt samband við ljóð.
Vincent Chaintrier
Samstovnari og skapari av Meludia-skipanini
Hadar Halevy - Mezzosopran - operasangari
"Meludia nertur við tær gundleggjandi kenslurnar og okkara íborna tónleikamátt!"
Heimsfevnandi Meludia-felagsskapurin
Heimsfevnandi Meludia-felagsskapurin hevur limir úr 168 londum. Hesir limir hava brennandi tónleikaáhuga og skilja týdningin av tónleikafrálæru í samfelagnum.


text:
Orð: William Whiting
Lag: John Bacchus Dykes
Týtt: Sigurd Berghamar
Upprunaheiti: Eternal Father, strong to save
1. Alveldis Gud, sum frelsu gav,
sum bindur storm og villa hav;
tey djúpu vøtn, tey víðu høv,
øll mugu lýða tíni krøv.
Í bøn vit bera fram øll tey,
á sjónum eru stødd í neyð!
2. Áh, Kristus, bert eitt orð frá tær,
brátt sjógvur legðist, stilli varð.
Á aldum trygt tín fótur gekk,
í ódnarveðri blund tú fekk.
Í bøn vit bera fram øll tey,
á sjónum eru stødd í neyð!
3. Áh, Halgi Andi, tú, sum lá
við verndarveingjum vøtnum á,
sum framdi frið um heimsins høv
og legði logn um nes og nøv.
Í bøn vit bera fram øll tey,
á sjónum eru stødd í neyð!
4. Áh, Guddómstríeind, kærleiksvøld,
veit brøðrum várum vernd og skjøld,
lat ódn og álop, eld og sker
ei kunna skaða teirra ferð.
Mót Himli takkarsongir tá
upp stíga landi, sjógvi frá.


text:
Jógvan Hugo Gardar
04.06.2015 - 14:45
Lækkandi oljuprísurin hevur sent frálandavinnuna út í eina stóra kreppu, og hjá norsku frálandareiðaríunum eru eini 600 størv horvin seinastu mánaðirnar. Kreppan er meir álvarslig enn vit higartil hava hoyrt, siga keldur í norsku oljuvinnuni.
Samstundis koma fesk tøl frá norsku hagstovuni, SSB, sum vísa at arbeiðsloysi í Noregi er í vøkstri. Minkandi virksemi í oljuðvinnuni ger nú at norska BTÚ ikki veksur tað serfrøðingar høvdu mett. Hetta ger at arbeisloysi nú veksur. Fyri einum ári síðani var arbeiðsloysi í Noregi 3,2 prosent, og í dag er tað 4,1 prosent. Metingar siga at hetta vil økja til 4,3 prosent í 2016.
Fakfeløgini hjá norsku skiparunum, maskinmeistarunum og sjómonnunum hava leingi víst á at tey fáa nógv telefonuppkøll frá limum sum óttast fyri arbeiðsplássunum. Og nú vísa tøl sum Sysla hevur savnað, at kreppan helst er meir álvarslig enn ein higartil hevur sæð. Nevnt hevur verið at nógv av teimum sum eru uppsøgd í oljuvinnuni og í frálandavinnuni annars, hava eina uppsagnartíð við løn sum kann vera upp í seks mánaðir ella meir, og at hesi ikki hava skrásett seg sum arbeivsley fyrrenn nú í vár.
Í tølunum sum Sysla hevur almannakunngjørt, eru 600 størv hjá frálandareiðaríum tald við, og í tølunum eru eisini útlendskir sjómenn, sum til dømis 152 hjá Siem Offshore, sum hava mist arbeiði í Brasilia.
Orsøkin til at reiðaríini siga fólk úr starvi er at tey ikki kunnu halda fólk aftur, mevan skipini missa uppgávur. Í løtuni liggja 49 norsk frálandaskip.
Tord Ueland Kolstad, stjóri hjá Nor Supply Offshore, sigur í samrøðu við Sysla, at higartil eru 49 skip løgd, men talið átti helst at verið enn hægri.
- Støðan er enn verri enn vit hava hildið, og kann gerast enn verri. Nógv koma at missa nógv komandi tiðina, sigur hann.
Í vinnuni eru onkur sum halda at hetta er ein serlig støða, tí kreppan rakar øll líka hart, og ger at vinnan má lyfta saman fyri at koma ígjøgnum ódnina.


text:
Orð: Fanny Crosby
Lag: Hubert P. Main
Týtt: Victor Danielsen
Upprunaheiti: There is pardon for you
1. Áh, kom tó til Jesus og trúgv á hans navn!
Hann hjarta títt vil gera nýtt;
hann bíðar við náði,
áh, kom í hans favn,
hoyr frelsunnartilboðið frítt!
Niðurlag: Ja, her er náði til tín,
ja, her er náði til tín!
Guds Sonur jú fyri teg doyði;
í honum er náði til tín.
2. Tí syndaraleiðin, hon førir til deyð,
og aftaná dómurin er;
hví vilt tú tá vraka ta náði, hann beyð,
nú hond hans er rætt til tín her!
3. Áh, flýggja úr vanda og kom til hans kross!
Tín einasta frelsa er har;
hygg upp, síggj Guds Son doyggja har í títt pláss,
og frelsunnar vissu tú fær!


text:
NEYST Í VESTMANNANeystaognin matr. nr. 29e, Vestmanna til sølu Vegna Føroya Skiftirætt verður frammanfyri nevnda ogn við hesum lýst til sølu. Áhugaði kunnu venda sær til sigrid@advokatvirkid.fo ella við at ringja á tlf. 31 21 71
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"I don't know the key to success, but the key to failure is trying to please everybody." -Bill Cosby